На основу члана 32. став 1. Уредбе о условима и начину привлачења директних инвестиција („Службени гласник РС”, број 37/18),

Министар привреде доноси

###### ПРАВИЛНИК

###### О ОБРАСЦУ ПРИЈАВЕ ЗА ДОДЕЛУ СРЕДСТАВА ПОДСТИЦАЈА ЗА ПРИВЛАЧЕЊЕ ДИРЕКТНИХ ИНВЕСТИЦИЈА

**Члан 1.**

Овим правилником прописује се образац пријаве за учествовање у поступку доделе средстава подстицаја за привлачење директних инвестиција.

**Члан 2.**

Пријава за доделу средстава подстицаја по јавном позиву, за улагања од посебног значаја, за улагања којима се запошљава више од 100 нових запослених и за улагања у сектору услуга хотелског смештаја, подноси се Развојној агенцији Србије, на обрасцу из члана 1. овог правилника, који је одштампан уз овај правилник и чини његов саставни део.

**Члан 3.**

Даном ступања на снагу овог правилника престаје да важи Правилник о обрасцу пријаве за доделу средстава подстицаја („Службени гласник РСˮ, број 7/17).

**Члан 4.**

Овај правилник ступа на снагу наредног дана од дана објављивања у „Службеном гласнику Републике Србијеˮ.

Број: 401-00-02208/2018-12

У Београду, 5. јуна 2018. године

**МИНИСТАР**

**Горан Кнежевић**